ഹമാസ് നേതാവായി വീണ്ടും ഇസ്മായില് ഹനിയയെ തിരഞ്ഞെടുത്തു ഗാസസിറ്റി: ഗാസയിലെ അധികാരം നിയന്ത്രിക്കുന്ന പാലസ്തീന് ചെറുത്തുനില്പ്പ് പ്രസ്ഥാനമെന്നറിയപ്പെടുന്ന ഹമാസിന്റെ മുഖ്യ രാഷ്ട്രീയ കാര്യ മേധാവിയായി ഇസ്മായില് ഹനിയ58 വീണ്ടും എതിരില്ലാതെ തിരഞ്ഞെടുക്കപ്പെട്ടു. 2017 മുതല് ഹമാസ് മേധാവിയായി തുടരുന്ന ഹനിയയെ അടുത്ത നാലുവര്ഷത്തേക്ക് കൂടിയാണ് നിലവില് തിരഞ്ഞെടുത്തിരിക്കുന്നത്. കഴിഞ്ഞ കുറച്ച് വര്ഷങ്ങളായി തുര്ക്കിയിലും ഖത്തറിലുമായി താമസിക്കുന്ന ഹനിയ ഹമാസിന്റെ പ്രവര്ത്തനങ്ങള് നിയന്ത്രിക്കുന്നത് പാലസ്തീന് പുറത്തു നിന്നാണ്. മേയില് ഇസ്രായേലുമായി 11 ദിവസം നീണ്ടുനിന്ന സംഘര്ഷത്തിന് ശേഷം നടന്ന വെടിനിറുത്തല് ചര്ച്ചകളില് ഹമാസ് മേധാവി എന്ന നിലയില് അദ്ദേഹം പങ്കാളിയായിരുന്നു. 2006ല് ഗാസയില് നടന്ന തിരഞ്ഞെടുപ്പില് എതിരാളികളായ ഫതായെ പരാജയപ്പെടുത്തി, ഹമാസിന്റെ രാഷ്ട്രീയ പ്രവേശനത്തിന് നേതൃത്വം നല്കിയത് ഹനിയയാണ്.ഗാസയുടെ ഭരണ നിയന്ത്രണം ഹമാസിനാണെങ്കിലും യൂറോപ്യന് യൂണിയനും യു.എസും ഉള്പ്പെടെയുള്ള ലോകരാജ്യങ്ങള് ഹമാസിനെ തീവ്രവാദ സംഘടനയായി പ്രഖ്യാപിച്ചിരിക്കുകയാണ്.